# ÅRSMELDING FOSNAHEIM NATURBARNEHAGE 2017

Styret for Fosnaheim barnehagelag har bestått av:

Leder: Ingrid Brødreskift

Styremedlem: Espen Meyer

Styremedlem: Lena Hasselvold

Folkehøgskolen: Anton van Genugten

Personalet: Marit Stoum

Styret har hatt disse sakene til behandling: Godkjenning av regnskap, budsjett, årsplan og årsmelding. Heving av foreldrebetalingen, vi må følge kommunens satser. Vanlig driftssaker for eksempel antall barn, bemanning og vikarer.

Det har også vært noen runder med fødselpermisjon/ annen permisjon og tilsetting for de som har permisjon.

Foreldresamarbeid: Årsmøte, 2 foreldremøter, foreldresamtaler, foreldrekaffe, dugnad, lyktefest og adventshage.

Personalsamarbeid: 5 planleggingsdager, personalmøter.

Samarbeid med Fosen folkehøgskole: I år har vi ikke hatt valgfagelever. Vi er jevnlig på besøk på Nøst, potetopptak, hesteskyss til grøtfest på Nøst og adventshage. Vi kjøper brød og egg fra folkehøgskolen.

Samarbeid med kommunen: styrermøter, felles kursdager, helsesøster, PPT, barnevern, skole og førskoledager.

Barnegruppa: Starten av året var preget av vinter uten snø. Det var lite skiføre i barnehagen, og været var preget av mye skifte mellom regn, blankis, litt snø bart og barfrost og tilbake til blankis igjen. Det ble litt kjedelig ute når alt var stivspekt og det ikke var snø, men i mars kom det litt snø så vi fikk gå på ski

noen dager.

Karneval ble arrangert med musikk og leik, pølse med brød og katta i sekken.

I mars ble det mye som skjedde med oversvømmelse og stenging av bhg 2 dager. Vi fikk også besøk av gravemaskin som gravde opp hele veien vår og la ned ny kloakk, så vi håper vi aldri blir plaget med tilbakeslag i fra kloakken igjen.

I år lærte vi litt om småfuglene og passet på å ha ut mat til dem. Det ble fokusert på noen få fuglearter som vi lærte lyden på. Naturkameratene lagde hver sin fuglekasse.

Våren var en fin tid med fint vær og vi var mye ute. Vi var mye på Nøst og fikk se hva som skjer på gården på våren. Lavvoukene startet 15. mai og i år var vi ute til 16 juni. Store og små koste seg i skogen og vi klatra i trær, spikka, plukka blomster, plukka kongler, lagde pil og bue og vi hadde indianerdag. Vi var mye ute og for, til Rådhusplassen på sangstund, til Dagplassen, til Åslys gapahuk. Vi avslutta med overnatting for skolestarterne 3 barn med foreldre tilbrakte natta ved gapahuken.

Høsten kom med 6 nye barn. Oppstarten gikk fint og nye barn og foreldre fant seg fort til rette. Nå kom også finværet og vi hadde noen herlige dager med tilvenning og bli kjent runder.

Naturkameratene var på sin årlige topptur på Høgåsen.

Høsten var variert med forskjellig slags vær, men vi var mye på tur.

I september var vi med på nasjonal brannøvelse. Evakueringsøvelse avslutta temaet brann og hva vi gjør i bhg ved brann/evakuering. Dette er viktig og gjøre hvert år både for voksne og barn.

Utover høsten fortsatte vi med eventyr og sagn der vi hadde lyktefest som høydepunkt. Også i år var de fleste med på dette og det var stor stemning blant alle.

I desember er det jul og juleforberedelser som er viktig. Da laget vi julegaver, lærte om Maria, Josef og Jesus, var i kirken, møtte Per og Kari, bakte pepperkaker, feira Lucia, hadde en fin julefrokost og vi møttes til en rolig stund med adventshage.

Den store dugnaden i høst var en hyggelig kveld. Vi fikk snudd sanden i sandbassengene og rydda bort stein og greiner rundt bhg. Foreldrene i Fosnaheim er flinke til å møte opp, det er supert for da er det lett å få gjennomført det vi planlegger.

Vi hadde noen fine gårdsbesøk på Nøst hvor vi besøkte dyra, og fikk være med på potetopptaking i høst. Potetopptaking med hest er det ikke så mange unger som har fått være med på – men det får ungene i Fosnaheim. I år var det bløtt, noen hadde «klabb» under støvlene som ble kjempehøge. Tusen takk til Anton og Fosen folkehøgskole.

Vi har et godt samarbeid med FFHS og Nøst.

I adventstida var vi på vårt tradisjonelle gårdsbesøk på Nøst med nissegrøt, og da fikk vi skyss med hest og vogn til bhg. Vi lånte også salen til Adventshagen.

Jens Ola Nyheim